SAUK-groephoof geskors | Maroela Media
Die SAUK het Sondag berigte bevestig dat Sipho Masinga, die openbare uitsaaier se groephoof van tegnologie, geskors is maar wou nie uitbrei oor die redes daarvoor nie.
"Die media gaan nie gebruik word as 'n manier om 'n dissiplinêre proses te hanteer nie," het Kaizer Kganyago, woordvoerder van die SAUK, aan Sapa gesê. Volgens Kganyago is Masinga meer as 'n maand terug al geskors.
City Press het Sondag berig dat Masinga geskors is nadat hy glo 'n verslag geskryf het waarin hy onderbrekings in die nasionale uitsaaier se uitsaaidiens op verouderde en gebrekkige infrastruktuur blameer het.
Verskeie SAUK-kanale en –radiostasies het verlede maand glo weens tegniese probleme nie uitgesaai nie. Kganyago het gesê die verslag is 'n "interne dokument" en dat dit nie openbaar gemaak sal word nie aangesien die konteks daarvan nie verstaan sal word nie. "Ons skryf nie net verslae omdat ons so voel nie. Ons skryf dit wanneer daar 'n probleem is ten einde 'n oplossing te vind."
Volgens die City Press se berig het Masinga in sy verslag gesuggereer dat talle van die probleme met die infrastruktuur "erger gemaak word deur die aanstelling van onbevoegde mense wat moratoriums plaas op instandhouding en die investering in nuwe tegnologie."